**Katrina Elizabeth Leskanich** (fødd 10. april 1960) er ein amerikansk songar og skribent. Ho er mest kjend som frontperson i bandet Katrina and the Waves som fekk ein internasjonal hit med «Walking on Sunshine» i 1985, og som vann Eurovision Song Contest 1997 med «Love Shine a Light».

Bakgrunn
--------

Katrina Leskanich er dotter av ein USAF-oberst. Ho vart fødd i Topeka i Kansas, men ho og dei fem syskena hennar flytta mykje som barn på grunn av jobben til faren. I 1972 flytta familien til Europa, der faren skulle tenestegjere. Etter fire år i Tyskland og Nederland flytta familien til London i 1976, der Katrina Leskanich framleis er busett.

I 1977 danna Leskanich pop-coverbandet Mama's Cookin'. Der song ho og spela keyboard, mens den dåverande kjærasten hennar Vince de la Cruz song og spela gitar, og Marcos de la Cruz spela trommer. I slutten av 1980 slutta også Alex Cooper og Bob Jakins seg til bandet, og gruppa turnerte over heile England. I 1981 slutta låtskrivaren Kimberley Rew seg til Mama's Cookin', og femmannsgruppa vart døypa om til The Waves. Namnet var henta frå bandet Rew og Cooper hadde drive i midten av 1970-åra. I byrjinga var Kimberley Rew frontfigur i gruppa, men trekte seg etterkvart tilbake for å konsentrere seg om låtskrivinga. I staden tok Leskanich over som hovudvokalist. Den fyrste singelen til gruppa kom i 1982 og bandet skifta namn til Katrina and the Waves.

I 1985 fekk Katrina and the Waves sin store hit med «Walking on Sunshine». Bandet vart Grammy-nominert til beste nye artist og turnerte verda over. Etter kvart dabba suksessen av, og utover 1990-åra slutta bandet å spele regelmessig. I 1997 vann dei den britiske uttakinga til Eurovision Song Contest 1997 med songen «Love Shine a Light». Songen vann den internasjonale finalen med rekordhøge 227 poeng og vart ein stor hit i Europa. 

Frå 1998 var Leskanich programleiar for eit kveldsprogram på BBC Radio 2 i fire år og hadde seinare hovudrolla i musikalen *Leader of the Pack* av Ellie Greenwich.

I 2005 skipa Leskanich eit nytt band, som deltok i svenske Melodifestivalen same år. Bandet skulle heite *Katrina and the New Wave,* men etter usemje frå tidlegare bandkollegaar, skifta det nye bandet namn til *Katrina and the Nameless*. Bandet deltok med songen «As If Tomorrow Will Never Come», skriven av Thomas G:son. Bandet vart slege ut i kvalifiseringsrunden før finalen.

Saman med latviske Renārs Kaupers, frå bandet Brainstorm, var Leskanich programleiar for jubileumssendinga *Congratulations: 50 Years of the Eurovision Song Contest* i 2005, direkte frå København.

I 2006 gav Leskanich ut soloalbumet *Katrina Leskanich*, og i 2012 spela ho fleire konsertar med sitt nye band. Konsertane vart haldne i Skandinavia, Belgia, Spania og Tyskland. Ho har jamleg vore gjest og deltakar i festivalar, tv-program og show, seinast i *Eurovision: Europe Shine a Light* i 2020.

Diskografi
----------

### Soloartist

#### Studioalbum

* 2004: *Turn the Tide*
* 2006: *Katrina Leskanich*
* 2010: *The Live Album*
* 2010: *Turn the Tide*
* 2011: *Spiritualize*
* 2014: *Blisland*
* 2017: *The Very Best of Katrina*

#### Singlar

* 2006: «They Don't Know»
* 2008: «They Don't Know Club Mixes» (Katrina og Sleazesisters)
* 2013: «Sun Coming Upper»
* 2018: «I Can't Give You Anything but Love»

Kjelder
-------

1. 1 2 3  «Interview with Katrina Leskanich». *www.theamerican.co.uk*. Henta 24. mai 2020.
2. ↑  «Katrina & the Waves | Biography & History». *AllMusic* (på engelsk). Henta 24. mai 2020.
3. ↑  Robin Schwartz (Juli 1985). *How a postman, dishwasher, mortician, and a bowling-ball-hole-driller became Katrina and the Waves*. Spin. s. 12. Henta 22. august 2010.
4. ↑  «Get the lowdown on Katrina and The Waves singer Katrina Leskanich». *The Sun* (på engelsk). 13. november 2017. Henta 24. mai 2020.
5. ↑  Tragaki, Dafni (11. juli 2013). *Empire of Song: Europe and Nation in the Eurovision Song Contest* (på engelsk). Scarecrow Press. ISBN 978-0-8108-8817-3.
6. ↑  «What to expect for Eurovision: Europe Shine A Light». *eurovision.tv*. 15. mai 2020. Henta 24. mai 2020.

* *Denne artikkelen bygger på «Katrina Leskanich» frå Wikipedia på bokmål, den 20. mars 2023.*

Bakgrunnsstoff
--------------

 Commons har multimedium som gjeld: **Katrina Leskanich**

* Offisiell nettside
* Katrina Leskanich hos Internet Movie Database.
* Katrina Leskanich hos Discogs.
* Katrina Leskanich hos MusicBrainz.
* Katrina Leskanich hos Songkick
* Katrina Leskanich hos Last.fm

|  |  |
| --- | --- |
| Autoritetsdata | 
* WorldCat
* BIBSYS
* VIAF
* LCCN
* ISNI
* BNE
* BBC Things
* MusicBrainz (artist)
* Discogs (artist)

 |